E-173/2005

Mál þetta, sem dómtekið var 8. desember sl., höfðaði stefnandi, K-kk-nf H-kk-nf, Arnarási 12, Garðabæ, hinn 26. ágúst 2005, á hendur Torfnesi ehf., Fagraholti 4, Ísafirði, nú þrotabú Torfness ehf.

Kröfur stefnanda eru að stefnda verði dæmt til að greiða honum 1.340.864 krónur, auk dráttarvaxta skv. III. kafla laga nr. 38/2001 frá 1. maí 2005 til greiðsludags. Þá krefst stefnandi málskostnaðar.

Kröfur stefnda eru að kröfur stefnanda verði lækkaðar og málskostnaður felldur niður.

I.

Mál þetta höfðaði stefnandi á hendur fyrrverandi vinnuveitanda sínum, Torfnesi ehf., til heimtu ógreiddra launa. Torfnes ehf. var tekið til gjaldþrotaskipta 3. mars 2006.

Stefnandi réð sig tímabundið til starfa sem skipstjóri á bv. Hauk ÍS-847 hinn 14. janúar 2005, en skipið var gert út af Torfnesi ehf. Samkvæmt skriflegum ráðningarsamningi var ráðningartími stefnanda á skipinu frá 14. janúar til 14. apríl 2005.

Fyrsta löndun skipsins undir stjórn stefnanda var 9. febrúar 2005, en sú síðasta 31. mars 2005. Eftir þá veiðiferð var skipinu lagt þar sem það hafði fiskað umfram veiðiheimildir og var það svipt veiðileyfi af þeim sökum. Í kjölfarið var útgerð skipsins hætt vegna fjárhagserfiðleika útgerðarinnar.

II.

Stefnandi byggir mál sitt á því að hann hafi verið ráðinn tímabundinni ráðningu, sem skipstjóri á Hauk ÍS – 847, af Torfnesi ehf. 14. janúar 2005 og skyldi ráðningin standa í þrjá mánuði, eða til 14. apríl sama ár.

Ráðningarkjör sín segir stefnandi hafa verið þau að hann skyldi frá 600.000 króna lágmarkslaun á mánuði, en aflahlut ef skipið fiskaði meira, að viðbættu orlofi, enda ekki um það samið að orlof væri innifalið í nefndri fjárhæð.

Fullyrðingu stefnda um að hann hafi látið af störfum með samkomulagi við Torfnes ehf. hinn 31. mars 2005 kveðst stefnandi mótmæla sem rangri og ósannaðri. Ráðningu stefnanda hafi lokið samkvæmt ráðningarsamningi 14. apríl 2005, en stefnandi hafi ekki verið kallaður til vinnu eftir að skipinu var lagt. Samkvæmt þessu eigi stefnandi rétt á umsömdum launum út ráðningartíma sinn hjá útgerðinni.

Þrátt fyrir ítrekaðar innheimtutilraunir hafi stefnda ekki greitt stefnanda öll þau laun sem hann hafi átt rétt á samkvæmt fyrrnefndum ráðningarsamningi, en alls hafi stefnandi fengið 560.000 krónur upp í laun sín.

Til stuðnings kröfum sínum vísar stefnandi til 27. gr., 32. gr., 43. gr. og 45. gr. sjómannalaga nr. 35/1985. Þá byggir stefnandi jafnframt á almennum reglum vinnuréttar um greiðslu verklauna og launa í uppsagnarfresti. Um orlof vísar stefnandi til orlofslaga nr. 30/1987.

III.

Í greinargerð stefnda segir að stefnandi hafi hætt stöfum hjá Torfnesi ehf. að eigin ósk 31. mars 2005. Heildarlaun stefnanda á ráðningartíma hans hjá stefnda hafi því numið 600.000 x 2,5 = 1.500.000 krónum. Frádráttarliðir hafi samtals numið 270.884 krónum og þá hafi stefnda greitt stefnanda 560.000 krónur upp í launin. Ógreidd laun stefnanda séu því 669.116 krónur.

Tekur stefnda sérstaklega fram að stefnandi sé ekki réttur aðili að kröfu að fjárhæð 188.688 krónur um greiðslu á afdreginni staðgreiðslu skatta og beri að lækka kröfu stefnanda til samræmis við það.

Til stuðnings kröfum sínum vísar stefnda til ákvæða sjómannalaga nr. 35/1985, sérstaklega 9., 27. og 42. gr. laganna. Ennfremur vísar stefnda til almennra reglna samningaréttarins um skuldbindingargildi samninga.

IV.

A.

Mál þetta var þingfest 7. september 2005. Hinn 7. júlí 2006 féll niður þingsókn af hálfu stefnda. Var stefnanda þá, í samræmi við 3. mgr. 96. gr. laga nr. 91/1991 um meðferð einkamála, gefinn kostur á að svara vörnum stefnda með skriflegri sókn. Málið var tekið fyrir næst 8. desember sl. og lagði stefnandi þá fram skriflega sókn og var málið síðan dómtekið í samræmi við áðurnefnt ákvæði laga nr. 91/1991 um meðferð einkamála. Samkvæmt ákvæðinu ber að dæma málið eftir framkomnum kröfum, gögnum og sókn stefnanda með tilliti til þess sem komið hefur fram af hálfu stefnda.

B.

Fyrir liggur í málinu viðurkenning stefnda þess efnis að stefnandi hafi enn ekki fengið laun sín greidd að fullu. Telur stefnda ógreidd laun nema 669.116 krónum. Stefnandi hins vegar telur vangreidd laun nema 1.340.864 krónum.

Óumdeilt er í málinu að stefnandi hafi 14. janúar 2005 ráðið sig tímabundið til starfa sem skipstjóri á Hauk ÍS-847. Samkvæmt skriflegum ráðningarsamningi var ráðningartími stefnanda á skipinu frá 14. janúar til 14. apríl 2005. Skyldi hann fá 600.000 króna lágmarkslaun á mánuði, en aflahlut ef skipið fiskaði meira, að viðbættu orlofi, enda ósannað að orlof væri innifalið í nefndri fjárhæð. Ágreiningslaust er í málinu að við ákvörðun launa stefnanda skuli miða við nefnd lágmarkslaun.

Fullyrðing stefnda um að stefnandi hafi látið af störfum með samkomulagi við Torfnes ehf. 31. mars 2005 er engum gögnum studd. Gegn mótmælum stefnanda telst hún ósönnuð og verður því ekki á henni byggt í málinu.

Með framlagðri sókn féllst stefnandi á alla þá frádráttarliði sem fram komu í greinargerð stefnda að einum lið undanskildum. Hafnar stefnandi því að stefnda geti dregið 188.688 krónur frá kröfu hans í málinu vegna staðgreiðslu skatta. Stefnandi segir stefnda ekki hafa staðið skil á staðgreiðslunni þó svo það hefði dregið hana frá á launaseðlum. Skilyrði sé, svo frádráttur staðgreiðslu af launakröfu launþega sé heimill, að staðgreiðslunni sé skilað til viðkomandi skattayfirvalda, en það hafi stefnda ekki gert. Með vísan til þessara röksemda stefnanda og þar sem ekki liggja fyrir gögn um skil umræddrar fjárhæðar verður ekki, gegn mótmælum stefnanda, fallist á kröfu stefnda um að krafa stefnanda verði lækkuð sem umræddri fjárhæð nemur.

Að framangreindu virtu dæmist stefnda til að greiða stefnanda 600.000 krónur x 3 = 1.800.000 krónur x 10,17% orlof, samtals 1.983.060 krónur, að frádregnum 642.196 krónum, eða 1.340.864 krónur, auk dráttarvaxta skv. 1. mgr. 6. gr. laga nr. 38/2001 frá 1. maí 2005 til greiðsludags, en stefnda hefur ekki mótmælt dráttarvaxtakröfu stefnanda sérstaklega.

Með vísan til úrslita málsins, sbr. 1. mgr. 130. gr. laga nr. 91/1991 um meðferð einkamála, dæmist stefnda til að greiða stefnanda málskostnað. Við ákvörðun málskostnaðar er sérstaklega litið til þess að samhliða þessu máli voru rekin þrettán tengd mál á hendur stefnda og var lögmaður stefnanda lögmaður stefnenda í öllum málunum. Að því athuguðu telst málskostnaður hæfilega ákveðinn svo sem í dómsorði greinir.

Dóm þennan kveður upp K-kk-nf H-kk-nf, settur héraðsdómari.

D Ó M S O R Ð:

Stefnda, þrotabú Torfness ehf., greiði stefnanda, K-kk-þgf H-kk-þgf, 1.340.864 krónur, auk dráttarvaxta skv. 1. mgr. 6. gr. laga nr. 38/2001 frá 1. maí 2005 til greiðsludags.

Stefnda greiði stefnanda 100.000 krónur í málskostnað.

K-kk-nf H-kk-nf